Diari Oficial de la Generalitat Valenciana


Sumari del DOGV 5917, del 19-12-2008 (2008/14479)

RESOLUCIÓ d'11 de desembre de 2008, del conseller de Sanitat, per la qual s'implanta el programa de recepta informàtica o electrònica d'estupefaents en l'àmbit de l'assistència sanitària pública de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5917

Data del DOGV
:   19-12-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/14549


Data del document
:   11-12-2008

Organisme emissor
:   Conselleria de Sanitat

Tipus de document
:   Resolució

Anàlisi jurídica

 Descriptors 

:   * farmacovigilància
    * medicament
    * legislació
    * tecnologia
    * estupefaent
    * telemàtica
    * canvi tecnològic

RESOLUCIÓ d'11 de desembre de 2008, del conseller de Sanitat, per la qual s'implanta el programa de recepta informàtica o electrònica d'estupefaents en l'àmbit de l'assistència sanitària pública de la Comunitat Valenciana. [2008/14022]  
L'article 149.1.16 de la Constitució espanyola atribuïx a l'Estat la competència exclusiva en matèria de sanitat exterior, bases i coordinació general de la sanitat i legislació sobre productes farmacèutics.  
L'article 38.3 de la Llei Orgànica 5/1982, d'1 de juliol, d'Estatut d'Autonomia de la Comunitat Valenciana, modificada per la Llei Orgànica 1/2006, de 10 d'abril, establix que correspon a la Generalitat l'execució de la legislació de l'Estat sobre productes farmacèutics.  
La Llei 29/2006, de 26 de juliol, de garanties i ús racional dels medicaments i productes sanitaris, i el Reial Decret 520/1999, de 31 de març, pel qual s'aprova l'Estatut de l'Agència Espanyola del Medicament, atribuïx a l'Agència Espanyola de Medicaments i Productes Sanitaris el desplegament de les funcions i responsabilitats estatals en matèria de tràfic i ús lícits d'estupefaents i substàncies psicotròpiques (article 5.15).  
Respecte d'això, l'Agència Espanyola de Medicaments i Productes Sanitaris (d'ara en avant AEMPS), és un organisme autònom creat per la Llei 66/1997, de 30 de desembre, de Mesures Fiscals, Administratives i d'Orde Social, adscrit al Ministeri de Sanitat i Consum, a través de la Direcció General de Farmàcia i Productes Sanitaris  
Al seu torn la Conselleria de Sanitat, a través de l'Agència Valenciana de Salut (Direcció General de Farmàcia i Productes Sanitaris), és l'òrgan encarregat de la prestació farmacèutica, del disseny i mesures encaminades al control i racionalització de la despesa farmacèutica, a l'execució de la legislació de l'Estat en matèria de productes farmacèutics, d'estupefaents i psicòtrops, i al control del medicament quant a distribució, dispensació i subministrament.  
Per ambdues parts s'ha reconegut la idoneïtat per a la realització d'un programa tendent a la implantació d'un model de recepta informàtica o electrònica d'estupefaents en l'àmbit de l'assistència sanitària pública de la Comunitat Valenciana.   
D'altra banda, l'Agència Valenciana de Salut a la Comunitat Valenciana disposa d'un programa anomenat Abulcassis, que gestiona la història clínica electrònica única en l'àmbit valencià.  
En atenció de totes estes consideracions i a l'empara de l'article 6 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, per ambdues parts s'ha tramitat un conveni de col·laboració per a la implantació del programa pilot de recepta informàtica o electrònica d'estupefaents en l'àmbit de l'assistència sanitària pública de la Comunitat Valenciana. El Consell va acordar, en reunió del dia 12 de setembre de 2008, referendar l'esmentat projecte de conveni amb el Ministeri de Sanitat i Consum. Per la seua banda, a dia de hui, el conveni compta amb l'informe pertinent de l'Advocat d'Estat del Ministeri de Sanitat i Consum, i és previsible que el ministeri el firme en data pròxima.   
Per tot això, i basant-se en les competències del Reglament Orgànic i Funcional de la Conselleria de Sanitat aprovat pel Decret 120/2007, de 27 de juliol del Consell, resolc:   
Primer  
La implantació, amb caràcter provisional, fins a la data de la firma pel Ministeri de Sanitat i Consum del conveni de col·laboració esmentat, del programa de recepta informàtica o electrònica en l'àmbit de l'assistència sanitària pública de la Comunitat Valenciana, en el marc del que s'ha establit com a prioritat en l'article 33 de la Llei 16/2003, de 28 de maig, de cohesió i qualitat del Sistema Nacional de Salut.  
Segon   
Les receptes informàtiques de la Conselleria de Sanitat generades pel programa Abulcassis en les prescripcions que corresponguen a medicaments que continguen substàncies estupefaents incloses en la Llista I de la Convenció Única d'Estupefaents de 1961 (BOE de 22 d'abril de 1966) i ulteriors modificacions, han d'incorporar-hi de forma encreuada la paraula «ESTUPEFAENTS» en majúscules. A més a més, el sistema d'Abulcassis produirà una segona còpia de recepta idèntica a l'anterior en la qual s'ha de consignar, còpia per a l'oficina de farmàcia no apta per a la dispensació.   
Tercer  
Les receptes informàtiques d'estupefaents generades per Abulcassis comptaran amb firma electrònica del prescriptor reconeguda per l'Entitat Certificadora de la Generalitat que garantix la identitat del prescriptor i la integritat de la informació firmada.  
Quart  
Les receptes informàtiques generades pel programa Abulcassis han d'estar confeccionades amb materials que impedisquen o dificulten la seua falsificació amb numeració i model únic.  
Cinqué  
Les receptes electròniques de la Conselleria de Sanitat compten amb tots els requeriments de seguretat que impedixen o dificulten la seua falsificació, estan dotades de firma electrònica emesa per l'entitat Certificadora de la Generalitat que garantix la identitat del prescriptor, i identifica unívocament el titular de la firma, així com la integritat de la informació firmada.  
Sisé  
El contingut i tramitació de la recepta electrònica d'estupefaents es correspondrà amb el que s'ha establit per a això en la normativa i s'efectua d'acord amb el conveni de col·laboració subscrit entre l'Agència Valenciana de Salut de la Conselleria de Sanitat i els Col·legis Oficials de Farmacèutics de les províncies d'Alacant, Castelló i València.  
Seté  
Les receptes informàtiques i electròniques de la Conselleria de Sanitat estan incorporades a la història clínica electrònica única ambulatòria.  
Huité  
Les receptes informàtiques i electròniques de la Conselleria de Sanitat compten amb tots els requeriments necessaris que garantixen el compliment de la Llei Orgànica 15/1999, de 13 de desembre, de Protecció de Dades de Caràcter Personal.  
Nové  
La Conselleria de Sanitat es responsabilitza d'informar les oficines de farmàcia de la realització d'un programa encaminat a la implantació d'un model de recepta informàtica o electrònica d'estupefaents en l'àmbit de l'assistència pública de la Comunitat Valenciana, en el desplegament de la qual participaran les organitzacions col·legials mèdica i farmacèutica.  
Deu  
La Conselleria de Sanitat de la Generalitat ha de remetre, amb caràcter semestral, d'acord amb els procediments establits en el Programa de l'Agència Espanyola de Medicaments i Productes Sanitaris Labofar, les dades següents corresponents a les prescripcions d'estupefaents dispensats per mitjà de recepta informàtica o electrònica:  
Nom comercial del medicament i/o  
Codi nacional   
Eixida - Dispensació (núm. d'envasos)   
Tot això amb independència d'altres procediments d'intercanvi d'informació que en este àmbit es facen amb les comunitats autònomes.  
Onze  
Esta resolució entrarà en vigor l'endemà de la publicació en el Diari Oficial de la Comunitat Valenciana.  
València, 11 de desembre de 2008.- El conseller de Sanitat: Manuel Cervera Taulet.